## Cultura ressalta el valor del Museu de la Valltorta com a referent en la difusió de l’art rupestre mediterrani

*** El Museu de la Valltorta rep el reconeixement al Mèrit de les Arts i medalla de plata per part de la Diputació de Castelló**

El Museu de la Valltorta rep este divendres el reconeixement al Mèrit de les Arts i medalla de plata per part de la Diputació de Castelló. En este sentit, la directora general de Patrimoni Cultural, Marta Alonso, que ha assistit a Tírig a l’acte commemoratiu del Dia Oficial de la Província de Castelló, ha destacat la importància d’este reconeixement que dona visibilitat a l’art rupestre de la Comunitat Valenciana, reconegut per la Unesco l’any 1998.

Marta Alonso ha assenyalat que rebre el Mèrit de les Arts i medalla de plata per part de la Diputació de Castelló “premia la tasca del Museu de la Valltorta, que s’ha convertit en un centre de referència per l’estudi, la protecció i la difusió de l’art rupestre de la província”.

Per això, ha destacat que “este guardó contribuirà a la projecció i al treball d’investigació que el museu du a terme des de fa molts anys”. “Des de la Generalitat Valenciana és un immens orgull que es reconega la seua labor, així com la contribució de tots els pobles de la comarca que han estat mantenint este museu, dinamitzant la seua activitat i atorgant-li eixe valor que sempre ha merescut des de la seua creació”, ha afegit.

Per a la directora general de Patrimoni, la Comunitat Valenciana “és una potència d’art rupestre de l’arc mediterrani” i allotja prop de 36 abrics d’art rupestre repartits per la geografia castellonenca, la Canal de Navarrés a València i la zona nord d’Alacant.

En este sentit ha recordat que, a més del Museu de la Valltorta, “pioner a escala nacional i referent museístic d’un patrimoni molt singular”, es troba també el Parc Cultural de la Valltorta-Gassulla, declarat bé d’interés cultural.

**Patrimoni Mundial per la Unesco**

El Museu de la Valltorta, declarat Patrimoni Mundial per la Unesco fa 25 anys, naix en 1994 com una aposta del Govern Valencià per a donar a conéixer el ric llegat patrimonial que és l’art rupestre.

En el seu interior es troba l’*Arquer*, la peça emblemàtica que va ser extreta en els anys vint del segle passat de la cova dels Cavalls i que des del 2011 està exposada en el museu. *L’Arquer de la Valltorta*, imatge del Dia de la Província, simbolitza el primer poblador castellonenc, la seua valentia i el seu caràcter lluitador.

En 1998, la Comunitat juntament amb Aragó, Catalunya, Castella-la Manxa, Múrcia i Andalusia van presentar una candidatura conjunta a la UNESCO. El Museu de la Valltorta va ser el lloc a on es va gestar el projecte, que finalment va acabar amb la inclusió en la llista del Patrimoni Mundial per la UNESCO.

Fecha: 27/09/2024